А касцёл з’явіўся ў вёсцы ў 1809 годзе разам з фамільным склепам, дзе ў 1833 годзе быў пахаваны сам фундатар храма Войцэх Пуслоўскі побач з жонкай Юзэфай і брат жонкі, расійскі дзяржаўны дзеяч Францыск-Ксаверый Друцкі-Любецкі. Пасля разгрому паўстання 1863 года касцёл быў перададзены праваслаўным вернікам. У 1867 годзе асвечаны як праваслаўная Успенская царква. Многія гады яе святаром быў Іларыён Кадлубоўскі, які скончыў Літоўскую семінарыю. Як выглядаў касцёл, можна пабачыць на здымку, зробленым вядомым фатографам Юзэфам Шыманчыкам з Косава ў 1937 годзе. Альшэва зараз можна назваць прыгарадам Белаазёрска. Блізкасць горада энергетыкаў і стабільныя пазіцыі ААТ “Пескаўскае” робяць сяло перспектыўным населеным пунктам. Цяпер тут налічваецца 48 гаспадарак і пражываюць 140 чалавек, цікава, што сярод іх 70 мужчын і столькі ж жанчын.